Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од Русс Гроуп ЛТД – Матка, Скопје, поднесена против Решение на Министерството за финансии, по предметот Барање за пристап до информации од јавен карактер, на 20.12.2023 година го донесе следното

**Р Е Ш Е Н И Е**

1. Жалба изјавена од Русс Гроуп ЛТД – Матка, Скопје, поднесена против Решение на Министерството за финансии бр.03-11554/10 од 29.11.2023 година, заведена во Агенцијата под бр. 08-404 на 18.12.2023 година, по предметот Барање за пристап до информации од јавен карактер **СЕ УВАЖУВА**.
2. Решението на Имателот на информации бр. 03-11554/10 од 29.11.2023 година **СЕ ПОНИШТУВА.**
3. **СЕ ЗАДОЛЖУВА** Имателот на информации на Барателот да му ја достави бараната информација на начин и во форма наведени во Барањето.
4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

## Русс Гроуп ЛТД – Матка, Скопје, на 06.10.2023 година поднел Барање за пристап до информации од јавен карактер до Министерството за финансии, со кое побарал по пошта, или преку е-маил, да му се достави препис, фотокопија или електронски запис од следната информација:

„Во врска со Решението за Денационализација ДН.бр.19-08-3536/1 од 26.04.2011 Ден донесено од страна на Министерството за финансии – Комисијата за одлучување по барањата за денационализација поднесени од старешините на верските објекти на верските заедници во Република Македонија II со седиште во Скопје.

-Фотокопија од целиот предмет од Министерството за финансии.“

Како што е наведено во Жалбата, на 25.10.2023 година Имателот на информации до Барателот доставил Решение бр.03-11554/3 со кое во целост го одбива Барањето на Барателот.

Незадоволен од добиеното Решение, Барателот на информации на 30.10.2023 година до Агенцијата во законски предвидениот рок поднесе Жалба, заведена во Агенцијата под бр.08-404.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-404 од 09.11.2023 година Жалбата **ЈА УВАЖИ, оспореното Решение го поништи и предметот го врати на повторно постапување пред првостепениот орган,** со укажување како да постапи.

Имателот на информации, постапувајќи по Решението на Агенцијата, на 01.12.2023 година достави до Агенцијата Решение со кое се одбива во целост Барањето на Барателот бр.03-11554/10 од 29.11.2023 година. Во Решението е наведено: „Во постапка за денационализација се применуваат одредбите од Законот за денационализација и одредбите од Законот за општата управна постапка и постапките се водат согласно со овие закони. Увидот во списите во предмет во постапка за денационализација, вклучително и давањето на копија од конкретен управен акт од самиот предмет или давање на копија од предметот, се врши согласно со Законот за општата управна постапка, а не согласно со одредбите од Законот за слободен пристап до информации од јавен карактер. Правото на слободен пристап не подразбира повреда на одредбите од другите материјални и процесни закони кои го регулираат пристапот до списи во предметот....Во повторната постапка, Министерството за финансии со допис се обрати до Комисијата за одлучување по барањата за денационализација.....за доставување на одговор согласно насоките дадено во Решението...на Агенцијата...Од страна на Комисијаа доставено е Известување дека барателот не е странка во постапката по барањето за денационалицазија ДН.бр.19-08-3536/1 од 31.12.2007 година....Комисијата известува и дека од страна на сега барателот за пристап до информации од јавен карактер Русс гроуп Скопје до Комисијата...бил доставен Предлог за огласување на ништовно на правосилното Решение ДН.бр.19-08-3536/1 од 24.04.2011 година. Доставениот предлог ....бил одбиен со Решение ДН.бр.19-08-3536/2 од 25.04.2019 година. Од страна на Русс Гроуп Скопје против донесеното решение на Комсиијата била поднесена тужба пред Управен суд....била донесена Пресуда У-2.бр.434/2019 од 17.12.2020 година, со која тужбата е одбиена како неоснована. Незадоволен од донесената Пресуда У-2.бр.434/2019 од 17.12.2020 година, Русс Гроуп Скопје изјавил жалба до Вишиот управен суд, кој со Пресуда УЖ-1. Бр.202/2021 од 12.05.2021 година, жалбата на Русс Гроуп Скопје е одбиена како неоснована, а Пресудата У-2.бр.434/2019 од 17.12.2020 година на Управниот суд Скопје се потврдува.“

Незадоволен од горенаведеното Решение, Барателот на информации на 18.12.2023 година до Агенцијата повторно достави Жалба, заведена под бр.08-404, во која е наведено: „Незадоволни од Решението со број 03-11554/10 од 29.11.2023 донесено од страна на Министерството за финансии ја поднесуваме ова жалба....Имено ирелевантно е дали подносителот има поведено управна постапка и ирелевантно е дали подносителот има активна или пасивна легитимација, согласно законот за заштита на правото на слободен пристап до информациите од јавен карактер се работи за информација од јавен карактер кој согласно член 4 став (1) Слободен пристап до информации имаат сите правни и физички лица како и ...со овој закон се обезбедува јавност и отвореност во работењето на имателите на информации и им се овозможува на физичките и правните лица да го остваруваат правото на слободен пристап до информации од јавен карактер. Имателите на информации за својата работа се должни да овозможат информираност на јавноста.“

Агенција, преку е-маил заведен под бр.08-404 од 19.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 19.12.2023 година Имателот на информации до Агенцијата достави Одговор на жалба бр.03-11554/12 од 18.12.2023 година, со кој ја известува Агенцијата дека останува на наводите на оспореното Решение и дека е постапено по насоките дадени со Решението на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважи и го задолжи Имателот на информации на барателот да му ги достави бараните информации на начин и во форма наведени во Барањето, по претходно прекривање на евентуални лични податоци, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации не постапил согласно одредбите од Законот за слободен пристап до информации од јавен карактер, бидејќи постапувајќи по Барањето, на Барателот не му ја доставил бараната информација.

По разгледувањето на оспореното Решение на Имателот на информации, Агенцијата му укажува на Имателот на информации дека не е спорен фактот што постапките по денационализација се применуваат одредбите од Законот за денационализација и Законот за општа управна постапка. Кога станува збор за информации од јавен карактер, Имателот на информации е должен да постапува согласно одредбите од Законот за слободен пристап до информации од јавен карактер, како Lex Specialis во областа на слободниот пристап.

Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности,а согласно член 10 став 1 од истиот Закон, е должен да ја информира јавноста со објавување на податоци од негова надлежност.

Што се однесува до причината за одбивање на пристапот во целост- дека бараната информација има личен податок, Агенцијата му укажува на Имателот информации дека доколку бараната информација навистина содржи лични податоци, должен е да постапи согласно член 6 став 4 од Законот за слободен пристап до информации од јавен карактер, „ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“, односно да му ја достави бараната информации со анонимизирање на личните податоци.

Имателот на информации во оспореното решение објаснува и за покренета постапка од страна на Барателот на информации пред Управниот суд и Вишиот управен суд во врска со предметното барање, за што Агенцијата му укажува на Имателот на информации дека истата не можела да влијае врз постапката по Барање за пристап до информации од јавен карактер. Во врска со бараните информации, пак, не станува збор за информации кои се исклучок во членот 6 став 1 од Законот за слободен пристап до информации од јавен карактер, туку станува збор за информации кои се од јавен карактер, бидеќи во конкретниот случај преовладува јавниот интерес во врска со предметното барање.

Согласно член 3 став 1 алинеја 7 од Законот за слободен пристап до информации од јавен карактер, „јавен интерес“ во остварување на правото на пристап до информации подразбира, но не се огрничува, на интерес за информации, со чие што објаснување, односно остварување пристап: ќе се открие злоупотреба на службена положба и коруптивно однесување; ќе се открие противправно стекнување или трошење на буџетски средства; ќе се открие потенциален судри на интереси....“

 Имено, во конкретниот случај Имателот на информации бил должен да постапи **на начин и во форма наведени во Барањето** и на Барателот да му ги достави бараните документи, по претходно прекривање на личните податоци.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**